**PROCES – VERBAL nr. 3**

**al ședinței Consiliului de Integritate**

(ședință publică)

**mun. Chișinău 24 februarie 2020, ora 14.00**

**Prezidează: Viorel Rusu**

**Prezenți: Membrii Consiliului de Integritate:**

Oleg Efrim

Serghei Ostaf

Mariana Timotin

Mircea Roșioru

Vitalie Palega

**Participă:**

**-** Rodica Antoci, președinte al Autorității Naționale de Integritate;

- Lilian Chișca, vicepreședintele Autorității Naționale de Integritate;

- Ion Nicolaev, inspector de integritate superior;

- Viorel Sochircă, șef al Direcției evaluare, prevenire și implementare a politicilor.

**Asigurarea asistenței în organizarea și pregătirea ședinței Consiliului de Integritate:**

**-** Veronica Carabut, specialist principal al Direcției resurse umane şi documentare.

**Mass – media:** <https://realitatealive.md>, https://www.privesc.eu.

**Acte puse la dispoziție membrilor Consiliului de Integritate:**

**1.** Proiectul agendei ședinței Consiliului de Integritate din 24.02.2020;

**2.** Raportul Autorității Naționale de Integritate pentru anul 2019;

**3.** Planul de acțiuni al Autorității Naționale de Integritate pentru anul 2020;

**4.** Declarația domnuluiDumitru Țîra referitor la demisia din calitatea de membru al Consiliului de Integritate al Autorității Naționale de integritate din partea societății civile;

**5.** Răspunsul Președintelui Republicii Moldova nr. 7203 din 12.12.2019 la scrisoarea de informare a președintelui Autorității Naționale de Integritate;

**6.** Informațieprivind selectarea reprezentanților societății civile și al mediului academic în Colegiul disciplinar al ANI ;

**7.** Scrisoarea Autorității Naționale de Integritate nr. 01/235 din 24.01.2020 cu referire la atribuțiile președintelui și a vicepreședintelui ANI cu prezentarea fișelor de post;

**Proiectul agendei ședinței:**

**1.** Cu privire la declarația dlui Dumitru Țîra referitor la demisia din calitatea de membru al Consiliului de Integritate al Autorității Naționale de Integritate din partea societăți civile;

*Raportor – președintele ședinței*

**2.** Cu privire la Raportul de activitate al Autorității Naționale de Integritate pentru anul 2019;

*Raportor – Rodica Antoci*

**3.** Cu privire la Planul de acțiuni al Autorității Naționale de Integritate pentru anul 2020;

*Raportor – Rodica Antoci*

*Coraportor - Mircea Roșioru*

**4.** Cu privire la informarea privind concursul pentru selectarea reprezentaților societății civile și al mediului academic în Colegiul disciplinar al ANI și demararea unui nou concurs;

*Raportor – președintele ședinței*

**5.** Cu privire la reprezentarea Consiliului de Integritate în unele Comisii;

*Raportor – președintele ședinței*

**6.** Cu privire la repartizarea atribuțiilor de serviciu privind managementul instituțional al Autorității Naționale de Integritate;

*Raportor – președintele ședinței*

**Desfășurarea ședinței:**

**Dl Viorel Rusu, a fost ales președinte de ședință cu votul unanim al membrilor Consiliului de Integritate.**

De asemenea, informează că ședința din 24 februarie 2020 este deliberativă şi se declară deschisă și solicită punctul de vedere al membrilor Consiliului asupra proiectului agendei ședinței.

**Dl Serghei Ostaf,** propune ca în cadrul ședinței să fie discutată și finalizarea Raportului Consiliului de Integritate pentru anul 2019 cu numirea a 2 raportori la proiectul Raportului de activitate al Consiliului.

**Dl Viorel Rusu** propune să fie discutate subiectele 2, 3 și 6, ce țin de Autoritatea Națională de Integritate și conducerea Autorității, celelalte să fie amânate pentru o altă ședință a Consiliului.

**Dl Serghei Ostaf** se interesează de cât timp va avea nevoie președintele Autorității pentru Raportul de activitate al Autorității Naționale de Integritate pentru anul 2019.

**Dna Rodica Antoci** răspunde că va raporta 15-20 min, după care va răspunde la întrebările care vor veni din partea membrilor pe marginea Raportului.

**Dl Serghei Ostaf** propune cafiecare membru al Consiliului să pregătească cîte 2, 3 întrebări la Raportul de activitate al Autorității Naționale de Integritate pentru anul 2019.

De asemenea, propune ca astăzi să fie audiat Raportul, să fie numiți doi raportori, să se formuleze opinii pe marginea Raportului, pentru ca în ședința următoare să fie aprobat.

**Dl Viorel Rusu** propune ca să fie invitați la următoarea ședință a Consiliului de Integritate și membrii din societatea civilă ca să se expună pe marginea Raportului de activitate al Autorității Naționale de Integritate pentru anul 2019.

**Dl Serghei Ostaf** este de părere că Raportul de activitate al Autorității Naționale de Integritate pentru anul 2019 trebuie să fie publicat pe pagina web a Autorității pentru consultări.

Alte propuneri la proiectul agendei ședinței Consiliului de Integritate din 24 februarie 2020 nu au fost înregistrate.

**Se supune votului proiectul agendei ședinței Consiliului de Integritate** **din 24 februarie 2020, cu modificările propuse.**

**Se votează unanim.**

**1.** **Cu privire la Raportul de activitate al Autorității Naționale de Integritate pentru anul 2019;**

**Dna Rodica Antoci, președintele Autorității Naționale de Integritate** dă citire Raportului de activitate al Autorității Naționale de Integritate pentru anul 2019 *(Raportul se anexează).*

**Runda de întrebări:**

**Dl Mircea Roșioru** se interesează referitor la lista de registre pe care le deține Autoritatea și anume, dacă în registrul persoanelor ce au interdicție de a ocupa o funcție publică sau o funcție de demnitate publică sunt înscrise acele persoane care sunt verificate de ANI sau este un registru pe țară care include toți funcționarii publici și persoane cu funcții de demnitate publică care sunt private de dreptul de a exercita funcții publice care sunt private de dreptul de a exercita o funcție publică urmare a sancțiunilor contravenționale și urmare a sancțiunilor penale.

**Dna Rodica Antoci** răspunde că în acest registru sunt interdicțiile stabilite de inspectorii de integritate în urma controalelor efectuate cât și dosarele contravenționale.

**Dl Mircea Roșioru** propune ca pe viitor să fie o colaborare între direcția de administrare judecătorească, deoarece astfel de sancțiuni le aplică doar instanța și posibilitatea schimbului de informație, astfel încât ANI să devină deținătorul de informații unice în domeniul privării persoanelor de dreptul de a ocupa funcții publice și funcții de demnitate publică. De asemenea, la aspectul numărului de instruiri de care au beneficiat în special inspectorii de integritate și având în vedere importanța procedurilor contravenționale pe care le inițiază inspectorii de integritate, este important ca ANI să aibă un parteneriat cu Institutul Național al Justiției, pentru a veni în calitate de formatori în materie contravențională pentru inspectori, astfel încât să fie mai pregătiți în domeniul contravențional.

**Dna Rodica Antoci** menționează că ANI î-și propune ca inspectorii de integritate să fie bine pregătiți și se conduce de practica ANI din România, deoarece este o practică mai aproape de ANI din Republica Moldova. La fel, cadrul legal a fost copiat similar de la ANI din România. În acest sens au fost desfășurate instruiri cu colegii din România. De asemenea, a fost solicitată asistența și ai altor parteneri de dezvoltare, fapt care este reflectat în Raportul de activitate al ANI pentru anul 2019.

**Dna Mariana Timotin** comunică că, Raportul de activitate al ANI pentru anul 2019 este unul complex, cu multe date concrete și conchide că ANI a lucrat mult pe parcursul anului 2019. La acțiunile din perspectiva anului 2020 și anume, *completarea posturilor rămase vacante din ANI,* la statele de personal unde se vede că cel mai puțin sunt suplinite funcțiile de inspector de integritate, care în total sunt 43 și la moment sunt 15 funcții suplinite, respectiv 28 de funcții rămân vacante. Prin urmare, se interesează care sunt acțiunile ANI pentru suplinirea acestor funcții. La fel, analizând acțiunile de perspectivă pentru anul 2020 și anume: *Introducerea unor standarde de exigență și eficiență în activitatea ce o desfășoară inspectorii de integritate, întru stabilirea unor practici de specialitate la nivel de control, cât șa la cel de examinare a dosarelor în instanțele de judecată,* întreabă dacă inspectorii de integritate merg și în instanța de judecată și reprezintă interesele ANI.

**Dna Rodica Antoci** argumentează vizavi de suplinirea funcțiilor rămase vacante până la 50%, cu următoarele: Conform analizelor ANI, un concurs pentru suplinirea funcției de inspector de integritate durează de la 2 până la 4 luni de zile, deoarece trebuie respectate toate procedurile legale și cele regulamentare. La fel, pe parcursul anului 2019, ANI a fost în imposibilitatea de a organiza concursuri timp de 4 luni de zile, deoarece nu era răspuns de Ministerul Finanțelor. Răspunsul a parvenit abia la sfârșitul lunii aprilie ceea ce a permis de a iniția procedura de concurs. În conformitate cu Legea cu privire la salarizare care a fost anulată, inițial erau prevăzute 3 categorii de inspectori de integritate: inspector de integritate, inspector de integritate principal și inspector de integritate superior. Prin urmare, era necesar de a promova și de a crește calitatea profesionalismului acestor inspectori de integritate și bineînțeles că nu se putea organiza concurs dacă nu erau aceste funcții vacante eliberate.

În ceea ce privește participarea inspectorilor de integritate în instanțele de judecată comunică că, pe parcursul anului 2019, în instanțele de judecată mergea Direcția juridică de comun cu un inspector de integritate, ceea ce a stabilit o conlucrare eficientă anume pe aspectul argumentării actului de constatare, a deciziei pe care a emis-o inspectorul de integritate. În a doua perioadă a anului 2018 când au fost emise primele acte de constatare, instanțele de judecată amânau ședințele de la 3,4, și 5 luni de zile, deoarece era necesar ca judecătorii să facă cunoștință atât cu cadrul legal cu privire la ANI, pentru a se putea implica mai rapid în procesul de examinare. De asemenea, pentru a nu tergiversa și pentru a avea rezultate palpabile în instanțe, s-a mers pe acest proiect: toate materialele (dosarele administrative, referințe, procedurile legale), sunt întocmite de către Direcția juridică, inspectorii de integritate merg în instanță doar pentru a-și expune și argumenta poziția, decizia pe care a emis-o în actul de constatare pentru a nu avea tergiversări în examinarea dosarului.

La fel remarcă că, conform cadrului legal, inspectorii de integritate sunt independenți și imparțiali în procesul său de lucru. În procesul de verificare și control pe care î-l desfășoară inspectorii de integritate, este nevoie de a crea anumite mecanisme de monitorizare a implementării metodologiei de control, toate procedurile operaționale cât și cadrul legal, dacă au fost respectate la toate etapele toate punctele prescrise în metodologia de control, este o procedură standardizată pentru a face un control asupra inspectoratului de integritate. Atât conducerea ANI cât și Consiliul de Integritate nu poate interveni în procesul de verificare și de control a inspectorilor de integritate și atâta timp cât statul de personal al ANI nu are statut de șef al Inspectoratului de integritate, așa cum s-a propus în toate proiectele de modificare *a Legii nr. 270/2018 privind sistemul unic de salarizare în sectorul bugetar*, ANI are această funcție atribuită prin fișa de post a unui inspector de integritate superior, pentru organizarea Inspectoratului de integritate.

De asemenea, menționează că pe parcursul anului 2019, urmare a uni exercițiu prin dispoziția din mai 2019 privind verificarea declarațiilor de avere și interese personale depuse pentru anul 2018, a fost stabilit că volumul de 50 de declarații pe săptămână inspectorii de integritate pot să examineze.

**Dl Vitalie Palega** se interesează dacă Rapoartele de evaluare internațională, menționate în Raportul de activitate al ANI pentru anul 2019, au fost făcute publice și care este diferența dintre Comisia de disciplină și Colegiul disciplinar al ANI.

**Dna Rodica Antoci** comunică că Raportul Greco este plasat pe pagina ANI precum și toate participările în calitate de co-raportor al acestor ședințe la fel au plasate pe pagina web a ANI.

Referitor la Comisia de disciplină menționează că se aplică doar pentru funcționarii publici din cadrul ANI, ceea ce reglementează activitatea internă, iar Colegiul disciplinar examinează disciplina muncii cât și activitatea inspectorilor de integritate la care președintele cât și vicepreședintele ANI nu participă.

**Dl Ion Nicolaev** comunica că Ordinul nr. 31 *cu privire la instituirea* *Colegiului disciplinar* a fost emis la 12 septembrie 2019. La prima ședință a fost ales președintele Colegiului disciplinar. La moment, Colegiul disciplinar este funcțional dar nu are motive de a se întruni, deoarece nu au parvenit sesizări referitor la încălcarea disciplinei muncii sau oricărei alte încălcări comise de către inspectorii de integritate.

**Dl Serghei Ostaf** susține că activitatea Colegiului disciplinar să fie inclusă Raportul de activitate al Autorității pentru anul 2019. De asemenea, se interesează care a fost perioada moratoriului și cauzele care au constituit obstacolul de angajare al inspectorilor de integritate și care la fel solicită să fie inclus în Raportul de activitate al ANI pentru anul 2019. O altă solicitare ar fi reflectarea activității Comisiei de concurs pentru selectarea și angajarea inspectorilor, precum și activitatea Comisiei de examinare a contestațiilor. La fel, referitor la *art. 27 din Legea nr. 132/16 cu privire la Autoritatea Națională de Integritate*, care impune o obligațiune strictă vizavi de controlul declarațiilor de avere și interese personale, se interesează care este numărul persoanelor cu funcții de demnitate publică din cei care au depus declarația de avere și interese personale și în ce măsură ANI reușește să se conformeze acestei atribuții și dacă nu atunci este în general posibil de realizat această atribuție/obligație, în ce măsură este reflectat acest aspect în Raport precum și cauzele nerealizării.

**Dna Rodica Antoci** răspunde că această misiune este realizată în baza Dispoziției din mai 2019 până în octombrie 2019. Procentajul a fost de 46,6%, unde au fost 395 de judecători, 693 procurori, 101 de deputați, 35 de președinți de raion, 65 de vice-președinți de raion, la care se adaugă primarii și viceprimarii. Dispoziția din mai 2019 *cu privire la controlul din oficiu al declarațiilor anuale de avere și interese personale depuse pentru anul 2018,* au vizat toate funcțiile de demnitate publică, numărul fiind de peste 1300 de subiecți verificați din mai 2019 până în octombrie 2019. Toate declarațiile demnitarilor se transmiteau aleatoriu inspectorilor de integritate, care erau verificate săptămânal și la sfârșit de săptămână prezentau un raport. Fiecare inspector verifica săptămânal minimum 50 de declarații. În baza rapoartelor depuse în urma verificărilor declarațiilor de avere și interese personale, inspectorii de integritate au depus 180 de sesizări din oficiu pentru examinarea și inițierea procedurilor de control al încălcării regimului juridic al averilor și intereselor personale. La fel, au fost emise procese contravenționale și au fost transmise dosarele către instanțele de judecată.

**Dl Serghei Ostaf** se interesează în ce măsură următorul Raport de activitate al ANI să fie realizat în baza realizării atribuțiilor care îi revin Autorității, astfel ca pe viitor să fie clar care din atribuții nu au fost realizate și care sunt subdiviziunile în cadrul ANI responsabile de aceste atribuții, resursele alocate.

**Dna Rodica Antoci** răspunde că toate subdiviziunile ANI realizează misiunea și atribuțiile de bază. Raportul de activitate al ANI pentru anul 2019 se bazează pe misiunea și atribuțiile funcționale stabilite prin Lege, ANI fiind instituția care previne corupția prin asigurarea integrității funcției publice și funcției de demnitate publică și aici se includ: sesiunile de instruirile, consultanță, informații plasate pe pagina oficială a ANI, materialele informative care se transmit subiecților de control sau persoanelor responsabile de registre. Apoi urmează procedura de combatere a corupției care constă în depunerea declarațiilor de avere de către funcționarii publici și funcționari de demnitate publică prin sistemul informațional E-Integritate, prin procedurile de verificare și control efectuate de către inspectorii de integritate. La capitolul raportare, transparență, activitatea juridică, per ansamblu câte una sau două subdiviziuni participă la realizarea acestei misiuni. Prin urmare, pentru următorul Raport de activitate ANI va diviza aspectele date și la finele anului 2020 va veni cu îmbunătățiri.

**Dl Serghei Ostaf** propune ca să fie inclus ca o anexă sau compartiment separat la Raportul de activitate al ANI pentru anul 2019 realizarea acțiunilor pentru anul 2019.

**Dl Viorel Sochircă** comunică că, în Planul de acțiuni pentru anul 2019 sunt prescrise 52 de acţiuni. Până la finele anului 2019 au fost realizate 50 de acțiuni, 2 fiind în curs de realizare, acestea fiind: strămutarea la sediul nou și ajustarea cadrului legal. Referitor la Strategia ANI informează că proiectul Strategiei a fost elaborat și a fost transmis către membrii Consiliului.

**Dl Serghei Ostaf,** la structura Raportului ar propune ca în viitorul Raport să fie vizualizată executarea bugetului Autorității real și prognozat. De asemenea, urmare a sesiunilor de instruire, dacă au mai parvenit întrebări din partea declaranților, care sunt cele mai frecvente și de care ordin (tehnic sau de conținut).

**Dna Rodica Antoci,** referitor la sistem informează că sistemul e-integritate a fost actualizat, se lucrează în Word nou. La fel, au fost divizate 3 categorii ai subiecților declarării pentru a facilita lucrul în procesul de depunere a declarațiilor anuale, a fost majorat termenul de valabilitate a semnăturii electronice de la 1 an la 2 ani.

**Dl Viorel Sochircă** concretizează că, pe pagina oficială a ANI, inclusiv la intrare în sistemul informațional e-integritate, sunt stocate cele mai frecvente întrebări ai subiecților declarării. Aceste întrebări sunt actualizate permanent în baza consultanțelor parvenite din partea subiecților declarării, în special la rubrica *beneficiar efectiv*, cum se declară această calitate de beneficiar efectiv. În unele cazuri unde legiuitorul nu a prevăzut răspunsul, specialiștii din DEPIP al ANI consultă chiar și Ministerul Justiției.

**Dl Oleg Efrim** exprimă una din nemulțumirile societății și a presei prin faptul că o anumită categorie de demnitari își permit să declare bunurile la prețuri foarte mici, argumentând că Legea nu-i interzice. Totodată întreabă dacă ANI are un plan în această privință, a fost examinată posibilitatea declarării nulității acestor acte.

**Dna Rodica Antoci** comunică că acele modificări care au fost transmise către Ministerul Justiției în septembrie 2019 au rezultat în urma analizelor din partea Direcției juridice și din partea inspectorilor de integritate. Sa constatat că lucrul efectuat de către inspectorii de integritate la examinarea regimului juridic al averilor la diferența între declararea averilor și intereselor personale care este diferită la procedura de verificare a averii, unde sunt necesare mai multe informații, mai multe proceduri operaționale și au fost constatate mai multe acte de clasare din partea inspectorilor de integritate, deoarece Legea este neclară și nu permite inspectorilor de integritate să fie mai convingători, să beneficieze de materialele probante. De aceea, în proiectul de modificare a Legii nr.132/16 ANI a propus extinderea posibilităților inspectorilor de integritate de a efectua o evaluare a bunurilor, verificarea contractelor de înregistrare a bunurilor și atâta timp cât în declarație este stipulat clar că se indică valoarea bunului în contractele pe care îl deține subiectul declarării, inspectorul de integritate nu va putea face acest lucru. Dea ceea ANI a propus ca subiectul declarării să-și declare suma reală a bunului pe care î-l deține la zi și posibilitatea inspectorului de integritate să-și extindă procedura de control, de a intervieva și celelalte părți contractante în procedura de control.

**Dl Oleg Efrim** vine cu propunerea către ANI de a cere instanței de judecată declararea nulității acestor contracte în astfel de situații, deoarece la moment Legea permite așa acțiune.

**Dl Viorel Sochircă** intervine și informează că tot proiectul de modificare a Legii, care a fost transmis către Ministerul Justiției în mare parte este legat de declararea bunurilor la prețuri mici și dacă în cazul bunurilor imobile este claritate, deoarece ele se autentifică notarial, apare valoarea cadastrală unde nu se poate diminua prețul, atunci cu cele mobile este mai dificil și propunerea ANI a fost să se procedeze la fel și cu bunurile mobile.

**Dl Viorel Rusu** repetă întrebarea din anul trecut și se interesează câte instruiri au fost organizate cu autoritățile administrației publice locale, relevant și în contextul noului mandat al aleșilor locali, care sunt persoane absolut noi.

**Dl Viorel Sochircă** răspunde că, în cadrul alegerilor locale din toamna anului 2019, ANI a transmis circulare către toate Autoritățile Publice de nivel II, cu solicitarea de a transmite și celor de nivelul I. Totodată, a fost acordată consultanță, plasate pe pagina web comunicate cu referire la modalitatea de depunere a declarațiilor de avere și interese personale. În teritoriu, pentru Autoritățile Publice Locale nu au fost organizate instruiri, dar a fost acordată consultanță și s-a lucrat cu ei prin intermediul circularelor și paginii oficiale a ANI.

**Dl Viorel Rusu** consideră că este discriminare, deoarece cei din APC au fost instruiți iar cei din APL nu, unde sunt cele mai frecvente probleme. Alt aspect ar fi urmare a Raportului de monitorizare a ANI din 19.02.2020, unde a participat Dl V. Rusu și dl V. Palega, membrii ai CI, unde membrii API au reacționat la performanța modestă a inspectorilor de integritate, urmare a unui calcul a actului de constatare, care a valorat câteva zeci de mii de lei, care este cauza că este așa de costisitoare activitatea inspectorilor de integritate și a actelor de constatare.

**Dna Rodica Antoci** răspunde că Raportul de activitate al ANI pentru anul 2019 arată clar munca depusă de ANI pe parcursul acestui an. În Raportul de monitorizare a activității ANI nu se regăsesc toate cifrele expuse în Raportul de activitate al ANI. La fel, nu este clar care a fost formula prin care a fost stabilită această sumă cheltuită pentru a emite actul de constatare. Comparativ cu activitatea din anul trecut dinamica este în creștere, sunt îmbunătățiri, pe toate aspectele s-a lucrat și s-au înregistrat anumite rezultate după doi ani de activitate.

**Dl Ion Nicolaev** este de părerea că nu e corect că Raportul de monitorizare a ANI a fost audiat înaintea Raportului de activitate al ANI pentru anul 2019. Membrii API indică în Raportul de monitorizare a ANI că ANI a încălcat prevederile Legale, deoarece nu a fost respectat procentul de 40% al verificării averilor și intereselor personale, fiind verificate doar declarațiile judecătorilor și o parte din declarații ale unor procurori. De asemenea, consideră că datele incluse în Raportul de monitorizare a ANI nu erau complete, deoarece prin Dispoziția președintelui ANI sus – numită, a fost dispusă verificarea declarațiilor de avere și interese personale a 101 de deputați din legislatura precedentă, tuturor judecătorilor, tuturor procurorilor, președinților, vicepreședinților de raion. Făcând un calcul s-a stabilit că au fost verificate 1289 de declarații, toți fiind demnitari. După calculele din Raportul de monitorizare al ANI reiese un număr de 2764 de declarații. Făcând un calcul reiese că ANI a verificat 46,6% de declarații de avere și interese personale ale demnitarilor. În concluzie reiese că unele date din Raportul de monitorizare al ANI nu corespund cu Raportul de activitate al ANI. Un alt moment semnificativ, care nu a fost reflectat în Raportul de monitorizare al ANI este acela că activitatea inspectorilor de integritate a început în anul 2019 cu doar 7 inspectori, ulterior în luna februarie s-au alăturat încă doi. Per total, pe parcursul anului 2019 au activat doar 9 inspectori de integritate, cu salariu inițial de 13000 de lei, iar după intrarea în vigoare a noii Legi a salarizării, ceilalți inspectori de integritate ridicau salarii de 8000 lei.

**Dna Rodica Antoci** menționează că în procedura de verificare inspectorii de integritate verifică nu doar o singură declarație a subiectului de control, dar și celelalte declarații de când acesta deține funcția publică sau funcția de demnitate publică, numărul declarațiilor fiind mult mai mare.

**Dl Viorel Rusu**, la final propune de numit co - raportori Raportul de activitate al ANI pentru anul 2019 și la Planul de acţiuni al ANI pentru anul 2020.

**Pentru** **Raportul de activitate al ANI pentru anul 2019 co – raportori din partea Consiliului sunt numiți dnii S. Ostaf și V. Palega.**

**La Planul de acţiuni al ANI pentru anul 2020 co - raportor din partea Consiliului de Integritate este numit dl M. Roșioru.**

**Dl Mircea Roșioru** propune ca Planul de acţiuni al ANI pentru anul 2020 să fie aprobat doar după aprobarea Raportului de activitate al ANI pentru anul 2019.

**2.** **Cu privire la repartizarea atribuțiilor de serviciu privind managementul instituțional al Autorității Naționale de Integritate;**

**Dna Rodica Antoci** reamintește că, odată cu reorganizarea Autorității Naționale de Integritate în anul 2018, imediat după aprobarea schemei de încadrare și statului de personal au fost revizuite fișele de post ale funcționarilor și au fost atribuite fișe de post pentru președinte și vicepreședintele ANI, conform Ordinului ANI nr.29 din 03 mai 2018.

**Dl Viorel Rusu** dă citire Ordinului sus-numit și menționează că **președintele** **ANI** are în subordine:

1. Inspectoratul de integritate;
2. Serviciul securitate audit și control al integrității;
3. Direcția evaluare, prevenire și implementare a politicilor;
4. Direcția juridică;
5. Direcția resurse umane și documentare;
6. Direcția financiară și administrare.

**Vicepreședintele ANI** are în subordine:

1. Serviciul cooperare și relații cu publicul;
2. Serviciul tehnologii informaționale.

**Dna Rodica Antoci,** informează că, suplimentar la fișa de stabilire a atribuțiilor de serviciu ale vicepreședintelui, acesta mai are alte acțiuni importante și aici menționează domeniul de achiziții publice, Sistemul informațional E-integritate, responsabil de serviciul secret.

**Dl Lilian Chișca** consideră că nu ar trebui să fie fișe de post pentru conducerea ANI, deoarece atribuțiile acestora sunt reglementate prin prisma art. 14 din Legea nr 132/16 *cu privire la Autoritatea Națională de Integritate,* fișele de post fiind valabile doar pentru funcționarii publici. Urmare a solicitării către ANI cu informarea despre activitatea subdiviziunilor precum și accesul la informație, Autoritatea a catalogat ca atribuții arbitrare care nu aparțin vicepreședintelui ANI.

**Dna Rodica Antoci,** cu referire la solicitarea vicepreședintelui ANI la dosarele de control care se află în gestiunea Inspectoratului de integritate reamintește că, aceasta este o subdiviziune care este direct responsabilă de procedurile de control, în care conducătorii ANI nu au acces, deoarece inspectorii de integritate sunt independenți și imparțiali în activitatea pe care o desfășoară. În ceea ce privește schimbul de informații, săptămânal au loc ședințele operative la care participă și vicepreședintele ANI. Urmare acestor ședințe sunt perfectate procese – verbale care se semnează de către șefii de subdiviziuni și de către vicepreședintele ANI. De asemenea, menționează că vicepreședintele este antrenat și în alte măsuri ce țin de activitatea organizațională a ANI.

**Dl Lilian Chișca** completează referitor la activitatea inspectorilor de integritate și consideră că lista cu informații și dosare nu este o informație secretă pentru conducerea ANI și că conducerea trebuie să cunoască mai multe informații despre activitatea în cadrul ANI și ce dosare se află pe rol în instituție.

**Dna Mariana Timotin,** referitor la Ordinul ANI nr.29 din 03 mai 2018, se interesează dacă subdiviziunile din atribuția președintelui se subordonează doar președintelui și cele ale vicepreședintelui doar vicepreședintelui și că reiese că vicepreședintelui nu i se atribuie practic nici un rol.

**Dl Lilian Chișca** răspunde că au fost cazuri când s-a invocat că prin fișa de post se prevede raportarea exclusiv doar președintelui ANI.

**Dl Viorel Rusu**, concluzionează ca pe viitor în activitatea conducerii ANI să nu fie conflicte de management. Cert este faptul că președintelui ANI i se subordonează subdiviziunile principale ca administrator al resurselor finaciare, dar alte structuri cum ar fi Serviciul securitate audit și control al integrității sau Direcția evaluare, prevenire și implementare a politicilor ar fi bine de trecut în subordinea vicepreședintelui, pentru o mai bună și eficientă activitate, chiar pentru a evita un conflict de interese: cel ce implementează concomitent și controlează implementarea politicilor La fel, pentru viitor să fie o conlucrare între președinte și vicepreședinte, astfel încât ANI să fie funcțională, inclusiv pe perioada când președintele este temporar absent, adică este necesară asigurarea continuității și a schimbului de informație permanent în cadrul conducerii ANI.

**Dl Serghei Ostaf** propune ca Raportul de activitate al ANI pentru anul 2019 să fie publicat pe pagina web a Autorității, pentru consultări publice și ulterior toate propunerile care vor veni să fie remise la adresa secretariatului CI.

**Dl Viorel Rusu,** în contextul Raportului de monitorizare al ANI informează că membrii din societatea civilă ar dori să aibă o întrevedere cu membrii CI, în cadrul unei ședințe pentru a discuta Raportul de activitate al ANI pentru anul 2019.

**3. Cu privire la declarația dlui Dumitru Țîra referitor la demisia din calitatea de membru al Consiliului de Integritate al Autorității Naționale de Integritate din partea societăți civile;**

**Dl Viorel Rusu** dă citire declarației dlui Dumitru Țîra, prin care demisionează din calitatea de membru al Consiliului de Integritate. De asemenea, face propuneri privind selectarea membrilor CI din partea societății civile.

**Dl Oleg Efrim** propune de informa Ministerul justiției precum că membrii CI au luat act de demisia dlui D. Țîra cu solicitarea demarării unui nou concurs pentru funcția de membru al CI din partea societății civile.

**Dl Serghei Ostaf** este de părerea că trebuie respectate procedurile transparente în selectarea reprezentantului Consiliului de Integritate din partea societății civile, adică și restabilirea probei de interviu în formă transparentă. Ministerul Justiției a modificat Regulamentul de selectare a reprezentantului Consiliului de Integritate din partea societății civile, prin omiterea etapei de interviu iar dl D. Țîra, prin declarația sa cere restabilirea interviului în formă transparentă.

**Membrii Consiliului propun să fie** **perfectat un proiect de scrisoare către Ministerul Justiției, prin care să fie informat de declarația dlui Dumitru Țîra prin care demisionează din calitatea de membru al Consiliului de Integritate din partea societății civile, precum și susținerea poziției referitor la modificarea Regulamentului privind selectarea reprezentanților societății civile în Consiliul de Integritate.**

**Dl Viorel Rusu propune data de 02.03.2020, ora 14.00, data următoarei ședințe a Consiliului de Integritate, continuând președinția următoarei ședințe a Consiliului de Integritate.**

**Ședința din 24 februarie 2020 se declară închisă.**

Reieșind din cele relatate, în temeiul art.12 al Legii nr.132 din 07.06.2016 *cu privire la Autoritatea Națională de Integritate*, în ședința din 18.11.2019 Consiliul de Integritate,-

**A** **HOTĂRÎT:**

**1. Se ia act de:**

**-** Raportul de activitate al Autorității Naționale de Integritate pentru anul 2019;

- Propunerea dlui V. Rusu cu invitarea la următoarea ședință a Consiliului de Integritate a membrilor din societatea civilă ca să se expună pe marginea Raportului de activitate al Autorității Naționale de Integritate pentru anul 2019;

- Ordinului ANI nr. 29 din 03 mai 2018 *cu privire la atribuțiile de serviciu ale conducerii Autorității Naționale de Integritate;*

- Declarația dlui Dumitru Țîra referitor la demisia din calitatea de membru al Consiliului de Integritate al Autorității Naționale de Integritate din partea societății civile;

**2.** **Secretariatul Consiliului de Integritate va asigura:**

**2.1** Asigurarea publicării pe pagina web oficială a Autorității Naționale de Integritate aRaportului de activitate al Autorității Naționale de Integritate pentru anul 2019 **(Secretariat CI, către 02.03.2020);**

**2.2** Perfectarea proiectului scrisorii Consiliului de Integritate către Ministerul Justiției privind organizarea unui nou concurs pentru selectarea membrului societății civile în Consiliul de Integritate **(Secretariat CI, către 02.03.2020);**

**2.3** Transmiterea către Autoritatea Națională de Integritate a unui extras din procesul – verbal din 24.01.2020, pentru informare și realizare a sarcinilor trasate **(Secretariat CI, către 02.03.2020);**

**2.4** Invitarea membrilor din societatea civilă pentru a se expune pe marginea Raportului de activitate al Autorității Naționale de Integritate pentru anul 2019 **(Secretariat CI către 02.03.2020);**

**3. Autoritatea Națională de Integritate** va generaliza modificările propuse de către membrii Consiliului la Raportul de activitate al Autorității Naționale de Integritate pentru anul 2019 **(DEPIP, către 16.03.2020)**;

**4. Se propune agenda de lucru pentru ședința următoare a Consiliului de Integritate**:

**1.** Cu privire la Raportul de activitate al Autorității Naționale de Integritate pentru anul 2019;

**2.** Cu privire la Planul de acțiuni al Autorității Naționale de Integritate pentru anul 2020;

**3.** Cu privire la informarea privind concursul pentru selectarea reprezentaților societății civile și al mediului academic în Colegiul disciplinar al ANI și demararea unui nou concurs;

**4.** Cu privire la reprezentarea Consiliului de Integritate în unele Comisii;

**5.** Diverse:

**Următoarea ședință a Consiliului de Integritate va avea loc pe data de 02 martie 2020 și va fi anunțată public prin plasarea pe pagina web oficială a Autorității Naționale de Integritate.**

**Președinte al ședinței Viorel RUSU**

**A protocolat Veronica CARABUT**

Notă: Şedinţa a fost înregistrată audio *pe reportofonul N4123 în mapa A24.* In cazul în care există divergențe între prezentul proces-verbal şi înregistrarea audio, de bază se va lua înregistrarea audio.